**Ministru kabineta noteikumu projekta "Grozījums Ministru kabineta 2014. gada 7. janvāra noteikumos Nr. 9 "Noteikumi par izpildu darbību veikšanai nepieciešamajiem izdevumiem"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījums Ministru kabineta 2014. gada 7. janvāra noteikumos Nr. 9 "Noteikumi par izpildu darbību veikšanai nepieciešamajiem izdevumiem"" (turpmāk – noteikumu projekts) paredz sašaurināt lietu uzskaitījumu, kas jāņem vērā, nosakot zvērināta tiesu izpildītāja iecirknim izmaksājamās kompensācijas apmēra bāzi. Tādējādi savstarpēji saskaņojot normatīvos aktos ietverto regulējumu attiecībā uz apjomu, kādā valsts finansiāli iesaistās izpildes izdevumu segšanā.  Noteikumu projekts stāsies spēkā 2020. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Tieslietu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Civilprocesa likuma 568. panta pirmo daļu sprieduma izpilde notiek uz parādnieka rēķina. Vienlaikus normatīvi noteiktā kārtība iepriekš minētā realizācijas kontekstā paredz, ka izdevumus, kas nepieciešami sprieduma izpildes uzsākšanai sākotnēji maksā piedzinējs. Turklāt no minētajām tiesību normām izriet, ka zvērināts tiesu izpildītājs ir tiesīgs pieprasīt piedzinējam iemaksāt sprieduma izpildes izdevumus, gan iesniedzot izpildu dokumentu izpildei (izpildes uzsākšanai nepieciešamo izdevumu apmērā), gan izpildes procesa gaitā (papildus nepieciešamos). Ja zvērināts tiesu izpildītājs piedziņas rezultātā no parādnieka atgūst naudas summas, piedzinējam tiek atgrieztas viņa sprieduma izpildes uzsākšanas iemaksas. Likumdevējs atsevišķos gadījumos paredzējis piedzinēju atbrīvot no sprieduma izpildes izdevumu samaksas zvērinātam tiesu izpildītājam (Civilprocesa likuma 567. panta otrā daļa). Pirmkārt, sprieduma izpildes izdevumi šajā daļā nav jāmaksā piedzinējiem gadījumos, kad piedziņa notiek valsts ienākumos. Un, otrkārt, no sprieduma izpildes izdevumu samaksas ir atbrīvoti piedzinēji, kurus likumdevējs ir vēlējies īpaši aizsargāt, prezumējot šo personu sociālo neaizsargātību (piemēram, darba samaksas vai uzturlīdzekļu parāda piedzinēji), atzīstot, ka šādos gadījumos sprieduma izpildes izdevumu nomaksas pienākums pats par sevi var kļūt par šķērsli izpildes procesa uzsākšanai, ja piedzinējam nav pieejami līdzekļi nepieciešamajā apmērā.  Ar 2013. gada 19. decembra likumu "Grozījumi Civilprocesa likumā" noteikts, ka ar izpildu darbību veikšanu saistīto izdevumu segšanai izpildu lietās, kurās piedzinējs ir atbrīvots no sprieduma izpildes izdevumu samaksas, no valsts budžeta līdzekļiem zvērinātiem tiesu izpildītājiem tiek piešķirts finansējums kompensācijas veidā, kā arī likumā ietverts atbilstoša satura deleģējums Ministru kabinetam. Proti, saskaņā ar Civilprocesa likuma 567. panta trešo daļu gadījumos, kad piedzinējs ir atbrīvots no sprieduma izpildes izdevumu samaksas, Tieslietu ministrija no tās budžetā šim mērķim pieejamajiem valsts budžeta līdzekļiem zvērinātam tiesu izpildītājam izmaksā kompensāciju ar izpildu darbību veikšanu saistīto izdevumu segšanai. Kompensācija paredzēta ar mērķi daļēji atlīdzināt izpildes nodrošināšanā zvērināta tiesu izpildītāja ieguldītos līdzekļus, tā kā šādās izpildu lietās gadījumā, ja parādniekam netiek konstatēti ienākumi vai manta, uz kuru būtu iespējams vērst piedziņu, zvērināts tiesu izpildītājs atgriež izpildu dokumentu piedzinējam bez iespējas segt ar izpildes nodrošināšanu lietā radušos izdevumus.  Savukārt zvērinātam tiesu izpildītājam izmaksājamās kompensācijas apmēru nosaka un izmaksā atbilstoši Ministru kabineta 2014. gada 7. janvāra noteikumiem Nr. 9 "Noteikumi par izpildu darbību veikšanai nepieciešamajiem izdevumiem" (turpmāk - noteikumi Nr. 9). Saskaņā ar noteikumu Nr. 9 11. punktu katram iecirknim izmaksājamās kompensācijas apmēra bāzi aprēķina, kārtējā ceturksnī Tieslietu ministrijas budžetā šim mērķim pieejamo valsts budžeta līdzekļu apmēru izdalot ar iepriekšējā ceturksnī izpildei iesniegto kopējo izpildu dokumentu skaitu izpildu lietās, kurās saskaņā ar likumu piedzinējs ir atbrīvots no sprieduma izpildes izdevumu samaksas zvērinātam tiesu izpildītājam. Īstenojot šādu kompensācijas aprēķināšanas kārtību, tiek nodrošināts, ka valsts budžeta līdzekļu finansējums tiek nodrošināts ikvienam zvērinātam tiesu izpildītājam, kuram jāveic izpildu darbības lietās, kurās piedzinēji ir atbrīvoti no sprieduma izpildes izdevumu samaksas, vienlaikus saglabājot finansējuma piešķiršanas mērķa īstenošanu un nodrošinot, ka attiecīgi lielāku finansējumu no valsts budžeta līdzekļiem izmaksā zvērinātiem tiesu izpildītājiem, kuru lietvedībā ir skaitliski vairāk šādu kategoriju izpildu lietas.  2019. gada 1. janvārī stājās spēkā Civilprocesa likuma 567. panta 4.1 daļa un Noziedzīgi iegūtas mantas konfiskācijas izpildes likuma 43. panta pirmā un piektā daļa, bet 2019. gada 6. februārī – uz minēto likuma normu pamata izdotie Ministru kabineta 2019. gada 29. janvāra noteikumi Nr. 55 "Kārtība, kādā no valsts budžeta līdzekļiem sedz sprieduma izpildes izdevumus izpildu lietā par cietušajam nodarītā kaitējuma kompensācijas piedziņu un noziedzīgi iegūtas mantas konfiskāciju", saskaņā ar kuriem Tieslietu ministrijai izriet pienākums no valsts budžeta līdzekļiem segt zvērināta tiesu izpildītāja amata atlīdzību un izpildu darbību veikšanai nepieciešamos izdevumus, ja to segšana pilnībā vai daļēji nav iespējama no konkrētās izpildu lietas ietvaros atgūtajiem līdzekļiem. Proti, zvērinātam tiesu izpildītājam no valsts budžeta līdzekļiem tiek segti izpildu darbību veikšanai nepieciešamie izdevumi un izmaksāta amata atlīdzība takses apmērā izpildu lietas ietvaros nesegtajā daļā gadījumā, kad:  - Civilprocesa likumā spriedumu izpildei noteiktā kārtībā piedzenot kaitējuma kompensāciju par labu cietušajam – fiziskajai personai, saistībā ar apmierinātu kaitējuma kompensācijas pieteikumu krimināllietā no parādnieka piedzītās summas nepietiek, lai segtu sprieduma izpildes izdevumus pilnā apmērā;  - pēc cietušajam nodarītā kaitējuma kompensācijas segšanas Noziedzīgi iegūtas mantas konfiskācijas izpildes likumā noteiktā kārtībā no konfiscētās mantas realizācijas rezultātā iegūtajiem līdzekļiem nepietiek līdzekļu zvērināta tiesu izpildītāja amata atlīdzības un izpildu darbību veikšanai nepieciešamo izdevumu segšanai pilnā apmērā.  Attiecīgi šādās izpildu lietās, pat, ja piedzinējs atbilstoši izpildu lietvedības vispārīgiem noteikumiem nav zvērinātam tiesu izpildītājam sedzis sprieduma izpildes izdevumus tādā apmērā, kāds nepieciešams izpildes uzsākšanai, un to segšanai nepieciešamos līdzekļus nav bijis iespējams atgūt no parādnieka vai iegūt, realizējot par noziedzīgi atzītu konfiscēto mantu, visi lietā faktiski radušies izdevumi to nesegtajā daļā tiek pilnā apmērā segti no valsts budžeta līdzekļiem.  Līdz ar to secināms, ka likumdevējs attiecībā uz diviem gadījumiem, kuros piedzinējs atbilstoši spriedumu izpildes vispārīgiem noteikumiem ir atbrīvots no spriedumu izpildes izdevumu samaksas, ir paredzējis atšķirīgu kārtību, kādā šie izdevumi zvērinātam tiesu izpildītājam tiek segti no valsts budžeta līdzekļiem. Attiecīgi atzīstams, ka nav pamatoti šādas izpildu lietas, kurām paredzēts speciāls spriedumu izpildes izdevumu atlīdzināšanas mehānisms, iekļaut to izpildu lietu skaitā, kas tiek ņemtas par pamatu, aprēķinot katra zvērināta tiesu izpildītāja iecirknim pienākošās kompensācijas apmēru.  Ar noteikumu projektu tiek sašaurināts to izpildu lietu uzskaitījums, kas tiek ņemtas vērā, aprēķinot saskaņā ar Civilprocesa likuma 567. panta trešo daļu zvērināta tiesu izpildītāja iecirknim izmaksājamās kompensācijas apmēra bāzi.  Lai nodrošinātu maksimāli precīzus kompensācijas apmēra aprēķināšanai nepieciešamos izejas datus, noteikumi Nr. 9 paredz, ka datus par iepriekšējā ceturksnī katrā zvērināta tiesu izpildītāja iecirknī atsevišķi un visos iecirkņos kopā izpildē reģistrēto Civilprocesa likuma 567. panta otrajā daļā noteikto izpildu lietu skaitu Latvijas Zvērinātu tiesu izpildītāju padome automatizēti izgūst no Izpildu lietu reģistra. Izpildu lietu reģistrā izveidota atbilstoša funkcionalitāte, kas nodrošina iespēju izveidot statistikas pārskatu par lietvedībā esošo izpildu lietu, kurās piedzinējs atbrīvots no sprieduma izpildes izdevumu samaksas, kopskaitu gan katrā iecirknī atsevišķi, gan visos iecirkņos kopā. Ievērojot apstākli, ka izpildu lietas, kurās piedziņa izdarāma par labu cietušajam – fiziskajai personai – saistībā ar apmierinātu kaitējuma kompensācijas pieteikumu krimināllietā, kā arī izpildu lietas par noziedzīgi iegūtas mantas konfiskācijas izpildi, atbilstoši spēkā esošai statistiskās uzskaites kārtībai nav izdalītas kā atsevišķas izpildu lietu kategorijas, arī Izpildu lietu reģistra funkcionalitāte šobrīd nenodrošina iespēju atsevišķi atlasīt datus par šādu izpildu lietu skaitu. Ņemot vērā minēto, noteikumu projekta spēkā stāšanās saskaņota ar laiku, kāds nepieciešams, lai nodrošinātu atbilstošu tehnisko risinājumu pilnīgu statistikas datu izgūšanai no Izpildu lietu reģistra. Proti, noteikumu projekts paredz, ka prasība kompensācijas izmaksu neattiecināt uz izpildu lietām, kurās sprieduma izpildes izdevumi lietā nesegtajā daļā saskaņā ar likumu zvērinātam tiesu izpildītājam tiek segti no valsts budžeta līdzekļiem, stājas spēkā, attiecīgi uzsākot šādu izpildu lietu uzskaiti, ar 2020. gada 1. janvāri. Savukārt zvērināta tiesu izpildītāja iecirknim izmaksājamās kompensācijas apmēra noteikšanā minētās izpildu lietas netiek ņemtas vērā, sākot ar kompensācijas apmēra noteikšanu 2020. gada 2. ceturksnim.  Šāds risinājums nodrošina iespēju Latvijas Zvērinātu tiesu izpildītāju padomei iegūt precīzus kompensācijas apmēra aprēķināšanai nepieciešamos izejas datus atbilstoši noteikumu projektā ietvertajām prasībām, vienlaikus neradot papildu administratīvo slogu zvērinātiem tiesu izpildītājiem saistībā ar nepieciešamību patstāvīgi manuāli uzskaitīt un sniegt Latvijas Zvērinātu tiesu izpildītāju padomei datus par iecirkņa, kurā tas veic amata pienākumus, lietvedībā reģistrētajām izpildu lietām, kurās sprieduma izpildes izdevumi lietā nesegtajā daļā saskaņā ar likumu zvērinātam tiesu izpildītājam tiek segti no valsts budžeta līdzekļiem.  Lai nodrošinātu noteikumu projekta izpildi, Izpildu lietu reģistra sistēmā līdz 2019. gada 31. decembrim nodrošināma atbilstoša funkcionalitāte, kas ļauj uzskaitīt datus par zvērinātu tiesu izpildītāju lietvedībā iesniegtajiem izpildu dokumentiem, pēc kuriem piedziņa izdarāma par labu cietušajam – fiziskajai personai – saistībā ar apmierinātu kaitējuma kompensācijas pieteikumu krimināllietā, kā arī par noziedzīgi iegūtas mantas konfiskācijas izpildi. Minēto nodrošinās Tiesu administrācija, kas saskaņā ar Tiesu izpildītāju likuma 156.1 panta trešo daļu pilda Izpildu lietu reģistra pārziņa un turētāja funkcijas, atbilstoši tai šobrīd noteiktajām funkcijām. Nepieciešamās izmaiņas Izpildu lietu reģistra sistēmā Tiesu administrācija nodrošinās tai piešķirto līdzekļu ietvaros, nepieprasot papildu finansējumu**.** |
| 3. | Projekta izstrādē iesaistītās institūcijas un publiskas personas kapitālsabiedrības | Latvijas Zvērinātu tiesu izpildītāju padome. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz zvērinātiem tiesu izpildītājiem. Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits – 101.  Tāpat noteikumu projekts attiecas uz Latvijas Zvērinātu tiesu izpildītāju padomi. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekt šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ar Latvijas Zvērinātu tiesu izpildītāju padomi tika saskaņots noteikumu projekta izstrādes laikā. Kā arī atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par noteikumu projektu un dotu iespēju izteikt viedokli, noteikumu projekts pirms tā iesniegšanas Valsts sekretāru sanāksmē ievietots Tieslietu ministrijas tīmekļvietnē. |
| 2. | Sabiedrības līdzdalība projekta izstrādē | Noteikumu projekts izstrādāts, konsultējoties ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija.  Noteikumu projekts 2019. gada 25. februārī ievietots Tieslietu ministrijas tīmekļvietnē: <https://www.tm.gov.lv/lv/cits/pazinojums-par-lidalibas-iespejam-ministru-kabineta-noteikumu-projekta-grozijums-ministru-kabineta-2> |
| 3. | Sabiedrības līdzdalības rezultāti | Organizētās sabiedrības līdzdalības ietvaros viedokļi par noteikumu projektu netika saņemti.  Latvijas Zvērinātu tiesu izpildītāju padome noteikumu projektu izskatīja Latvijas Zvērinātu tiesu izpildītāju padomes 2019. gada 8. marta sēdē. Latvijas Zvērinātu tiesu izpildītāju padomei nav iebildumu pret noteikumu projektu pēc būtības. Vienlaikus padome ir paudusi viedokli, ka noteikumu projekta spēkā stāšanās termiņš saskaņojams ar atbilstošu izmaiņu Izpildu lietu reģistrā ieviešanas brīdi. Pretējā gadījumā Latvijas Zvērinātu tiesu izpildītāju padome vairs nevarēs izpildīt noteikumu Nr. 9" 12. un 13. punktā noteikto. Latvijas Zvērinātu tiesu izpildītāju padomes viedoklis ņemts vērā, saskaņojot noteikumu projekta spēkā stāšanos ar nepieciešamā tehniskā risinājuma Izpildu lietu reģistrā nodrošināšanas praktiskajām iespējām. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi atbilstoši ārējos normatīvajos aktos nostiprinātajai kompetencei nodrošinās zvērināti tiesu izpildītāji, Latvijas Zvērinātu tiesu izpildītāju padome un Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Iesniedzējs:

tieslietu ministrs J. Bordāns

Timpare 67036829

evija.timpare@tm.gov.lv